20 lig beseer toe trein in Bellville-stasie ontspoor | Netwerk24
Deur Meghan Lawrence 12 September 2019 07:47
'n Trein op die noordelike lyn uit die Kaapstadse middestad het in Bellville se stasie ontspoor. Minstens 20 passasiers is vir ligte beserings behandel.
MetroRail het die voorval op Twitter bevestig en gesê pendelaars moet hulle op erge vertragings voorberei aangesien van die treine op hierdie lyn tydelik opgeskort is. Van die treine word egter op ander lyne aangewend.
Volgens Riana Scott, MetroRail-woordvoerder, het drie treinwaens aan Kuilsrivier se kant in Bellville se stasie oorkant platform 11 ontspoor.
"Die twee passasierswaens en enjin het Donderdag omstreeks 06:08 ontspoor," het sy gesê.
Scott het gesê treine wat na Wellington en Kraaifontein gaan, word deur Monta Vista herlei, terwyl die Lavistown-lyn tydelik opgeskort is. Sy het gesê pendelaars kan verwag dat hul treine met minstens 'n uur vertraag sal wees.
Lede van MetroRail, die polisie en die nooddienste is op die ongelukstoneel om die passasiers te help.
Scott het gesê dit sal ure neem om die ontspoorde trein te verwyder. Die omvang van die skade is nog nie vasgestel nie.
?? #NorthernLineCT #ReRoutingAs from outbound T3509 is re-routed to operate via MonteVistaLineCT due to derailment of T3202 at Bellville Station. All inbound trains from Wellington to Cape Town will operate as normal route via Salt River.
Meer oor: Riana Scott | Kaapstad | Bellville | Metrofail | Treine | Metrorail | Ontspoor